তাওয়াফ শুরুর আগে তাওয়াফের সাত চক্কর গণনার সুবিধার্থে সাত দানার তসবি সঙ্গে রাখুন। প্রতি চক্কর শেষ হলে একটি করে তসবির দানা টানুন। যে তাওয়াফের পরে সাঈ আছে সে তাওয়াফে আপনার চাদরের ডান অংশকে ডান বগলের নিচ দিয়ে নিয়ে বাম কাঁধের ওপর রেখে নিন। এরূপ করাকে ‘ইজতেবা’ বলে। পূর্ণ তাওয়াফেই এরূপ রাখতে হবে। অবশ্য প্রথম তিন চক্কর বীরত্ব প্রকাশক দৌড়ের ভঙ্গিতে হাঁটতে হবে। একে রমল বলে। তাওয়াফ শুরুর জন্য কাবা শরিফের দিকে ফিরে এমনভাবে দাঁড়ান যেন হাজরে আসওয়াদ আপনার সম্মুখে বাম পার্শ্বে থাকে। এ পর্যন্ত যে তালবিয়া পড়ে এসেছেন, তা বন্ধ করে দিন। পুরো তাওয়াফে কোরআন-সুন্নাহে বর্ণিত আরবি দোয়াগুলো বেশি বেশি পড়ুন। মাতৃভাষাতেও নিজের মতো করে প্রাণ খুলে প্রার্থনা করুন।